b'\n_START_ARTICLE_\nMatja\xc5\xbe \xc5\xbdaucer\n_START_SECTION_\n\xc5\xbdivljenje in delo\n_START_PARAGRAPH_\nMatja\xc5\xbe \xc5\xbdaucer je leta 1970 diplomiral, 1976 magistriral in leta 1977 doktoriral na Fakulteti za naravoslovje in tehnologijo Univerze v Ljubljani._NEWLINE_Med letoma 1970 in 1977 je delal na Kemijskem in\xc5\xa1titutu Boris Kidri\xc4\x8d, med letoma 1977 in 1986 v Termiki, med 1986 in 1988 v In\xc5\xa1titutu za elektroniko in vakuumsko tehniko, od leta 1989 do upokojitve leta 2009 pa v Centralni tehni\xc5\xa1ki knji\xc5\xbenici Univerze v Ljubljani, in sicer med letoma 1991 in 2009 kot direktor._NEWLINE_V Centralni tehni\xc5\xa1ki knji\xc5\xbenici v Ljubljani je najprej delal kot vodja Oddelka za standarde, od leta 1991 do upokojitve leta 2009 pa kot ravnatelj. V za\xc4\x8detku vodenja se je knji\xc5\xbenica preselila iz stavbe, kjer se je naselila ambasada ZDA na Trg revolucije 3. To je omogo\xc4\x8dilo uvedbo prostega pristopa do dela gradiva. Ob tem sta bila potrebna tudi nov na\xc4\x8din postavitve gradiva in notranja reorganizacija dela. Te\xc5\xbei\xc5\xa1\xc4\x8de storitev knji\xc5\xbenice je z razvojnih oddelkov v gospodarstvu (ki so se zaradi spremenjenega gospodarskega polo\xc5\xbeaja v prvih letih samostojne Slovenije zmanj\xc5\xa1ali na eno tretjino) preusmeril na storitve za univerzitetne uporabnike in knji\xc5\xbenica je s\xc4\x8dasoma postala univerzitetna knji\xc5\xbenica Univerze v Ljubljani. V knji\xc5\xbenico je pritegnil sodelavce INDOK centrov za strojni\xc5\xa1tvo in elektrotehniko, da je knji\xc5\xbenica lahko postala specializirani informacijski center za tehniko. Knji\xc5\xbenico Fakultete za kemijo in kemijsko tehnologijo je zaradi prostorske stiske na fakulteti delno vklju\xc4\x8dil v CTK. Po preselitvi fakultete z A\xc5\xa1ker\xc4\x8deve ceste na Ve\xc4\x8dno pot se je tudi knji\xc5\xbenica vrnila na fakulteto. _NEWLINE_Zelo si je prizadeval za koordinirano nabavo tujih znanstvenih revij. Leta 1996 je ustanovil je prvi konzorcij za skupno nabavo gradiva, to je bil konzorcij s Fakulteto za kemijo in kemijsko tehnologijo za nakup Chemical Abstracts. Po dveh letih napornih pogajanj je ustanovil prvi konzorcij za nabavo elektronskih revij, in sicer z In\xc5\xa1titutom Jo\xc5\xbeef Stefan in Kemijskim in\xc5\xa1titutom. To je bila osnova za razvoj kasnej\xc5\xa1ih konzorcijev. Ko je ena od ponudnic znanstvenih revij spremenila prodajne pogoje, je s kolegi uspe\xc5\xa1no izpeljal postopek izbora virov, tako, da so na osnovi podatkov o uporabi, ekonomi\xc4\x8dnosti in citiranju v \xc4\x8dlankih slovenskih znanstvenikov oblikovali osnovni nabor, pridru\xc5\xbeene knji\xc5\xbenice pa so dodale \xc5\xa1e eno do dve reviji po svoji izbiri. Podobno sistem deluje \xc5\xa1e naprej. _NEWLINE_Na Oddelku za bibliotekarstvo, informacijsko znanost in knjigarstvo Filozofske fakultete Univerze v Ljubljani je sodeloval od \xc5\xa1tudijskega leta 1997/98 do 2006/7 kot predavatelj za predmeta Sodobna organiziranost bibliotekarstva I. in II.'